b'\n_START_ARTICLE_\nRevija 2000\n_START_PARAGRAPH_\nRevija 2000 je kulturni\xc5\xa1ka, humanisti\xc4\x8dna in civilnodru\xc5\xbebena revija. Izdaja jo Dru\xc5\xa1tvo 2000._NEWLINE_Revijo 2000 je leta 1969 ustanovila skupina \xc5\xa1tudentov, idejno se je navezovala na izro\xc4\x8dilo personalisti\xc4\x8dne filozofije in na socialno gibanje. Revija 2000 je bila ena prvih in pomembnej\xc5\xa1ih opore\xc4\x8dni\xc5\xa1kih revij po drugi svetovni vojni na slovenskem in je zagnala proces demokratizacije slovenske dru\xc5\xbebe ter za\xc4\x8drtala smeri modernega ovrednotenja slovenstva. V prvem obdobju od 1969 do 1973 je revija rasla iz gibanja in bila odraz njegovega iskanja._NEWLINE_S svojim delovanjem in idejami je revija prihajala v konflikt z obema vladajo\xc4\x8dima strukturama na slovenskem: s partijsko dr\xc5\xbeavo in s cerkveno institucijo. Izhajala je kot samizdat in predstavljala edino disidentsko glasilo v celotni tedanji dr\xc5\xbeavi Jugoslaviji. Zaradi pritiskov in administrativnega onemogo\xc4\x8danja je bila prisiljena v \xc5\xa1tiriletni molk do leta 1977._NEWLINE_Po ponovni o\xc5\xbeivitvi se je profilirala kot izrazito kulturni\xc5\xa1ka in dru\xc5\xbebeno kriti\xc4\x8dna revija in je posegala na vsa podro\xc4\x8dja dru\xc5\xbebenega, kulturnega in duhovnega \xc5\xbeivljenja na slovenskem, hkrati pa slovenski prostor bogatila tudi z evropskimi idejnimi in dru\xc5\xbebenimi tokovi. Posebno pozornost je posvetila pretresu polpretekle slovenske zgodovine, \xc5\xa1e posebej kr\xc5\xa1\xc4\x8danskega socialnega gibanja in socializma. O\xc5\xbeivljanju personalisti\xc4\x8dne filozofske misli in sodobnemu \xc4\x8dasu ustreznega izoblikovanja slovenske nacionalne identitete. Pri tem je predstavljala tudi vznemirljive in inovativne tuje idejne smeri in literaturo s prevodi in razpravami o avtorjih._NEWLINE_Objavljala je in \xc5\xa1e objavlja doma\xc4\x8de leposlovje in kriti\xc4\x8dno presojo o njem. V \xc4\x8dasu svojega delovanja je Revija 2000 odprla vrsto novih pobud v slovenski dru\xc5\xbebi, ki so odmevno vplivale na nadaljnji razvoj. Leta 1981 je organizirala prvi pogovor o so\xc5\xbeitju in dialogu med predstavniki civilne dru\xc5\xbebe, marksisti\xc4\x8dne ideologije in politike ter katoli\xc5\xa1ke Cerkve. Partijska oblast je ta pogovor ozna\xc4\x8dila za za\xc4\x8detek politi\xc4\x8dnega pluralizma pri nas in zato sku\xc5\xa1ala proces zavreti. Kot prva je \xc5\xbee leta 1985 in 1986 odprla razpravo o slovenskem narodnem vpra\xc5\xa1anju danes in za\xc4\x8drtala smernice za izoblikovanje sodobnega nacionalnega programa Slovencev. S tem je bilo spro\xc5\xbeeno dru\xc5\xbebeno gibanje, ki ga je v naslednjih letih podprla Nova revija in nato vsa slovenska javnost, kar je privedlo do osamosvojitve slovenske dr\xc5\xbeave._NEWLINE_Kasneje je revija okrepila teoreti\xc4\x8dno analizo in kritiko slovenske demokratizacije, zunanje politike, gospodarstva, socialne in kulturne politike, pojavov klerikalizacije in integrizma Cerkve, nara\xc5\xa1\xc4\x8dajo\xc4\x8de moralne krize in zatiranja civilne dru\xc5\xbebe. Dana\xc5\xa1nja temeljna usmeritev revije je tako predvsem kriti\xc4\x8dna intelektualna presoja in zavzemanje za demokrati\xc4\x8dno, civilnopravno in socialno dru\xc5\xbebo.'